CELEX: 32013D0192
Language: mt
Date: 2013-04-22 00:00:00
Title: 2013/192/UE: Deċiżjoni ta’ Implimentazzjoni tal-Kunsill tat- 22 ta’ April 2013 li tawtorizza lir-Repubbika Franċiża tapplika rata ta’ tassazzjoni mnaqqsa għall-petrol bla ċomb użat bħala karburant u ddestinat għall-konsum fid-dipartimenti ta’ Korsika skont l-Artikolu 19 tad-Direttiva 2003/96/KE

25.4.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 113/13
            
         DEĊIŻJONI TA’ IMPLIMENTAZZJONI TAL-KUNSILL
   tat-22 ta’ April 2013
   li tawtorizza lir-Repubbika Franċiża tapplika rata ta’ tassazzjoni mnaqqsa għall-petrol bla ċomb użat bħala karburant u ddestinat għall-konsum fid-dipartimenti ta’ Korsika skont l-Artikolu 19 tad-Direttiva 2003/96/KE
   (2013/192/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra d-Direttiva tal-Kunsill 2003/96/KE tas-27 ta’ Ottubru 2003 li tirriforma l-istruttura tal-Komunità dwar tassazzjoni fuq prodotti ta’ enerġija u elettriku (1), u b’mod partikolari l-Artikolu 19 tagħha,
   Wara li kkunsidra l-proposta mill-Kummissjoni Ewropea,
   Billi:
   
               (1)
            
            
               Id-Deċiżjoni tal-Kunsill 2007/880/KE (2) awtorizzat lir-Repubblika Franza (minn issa “Franza”) biex tapplika rata ta’ tassazzjoni mnaqqsa għall-petrol bla ċomb użat bħala karburant u destinat għall-konsum fid-dipartimenti ta’ Korsika skont l-Artikolu 19 tad-Direttiva 2003/96/KE.
            
         
               (2)
            
            
               B’ittra datata 12 ta’ Marzu 2012, Franza talbet l-awtorizzazzjoni biex tapplika rata mnaqqsa ta’ taxxa tal-enerġija għall-petrol bla ċomb użat bħala fjuwil tal-karozzi permezz ta’ estensjoni ta’ prattika segwita taħt id-Deċiżjoni 2007/880/KE. It-tnaqqis jammonta għal EUR 1 kull ettolitru. L-awtorizzazzjoni hija mitluba għall-perjodu mill-1 ta’ Jannar 2013 sal-31 ta’ Diċembru 2018. F’Korsika il-kost ta’ forniment ta’ petrol bla ċomb lill-pompi huwa konsiderevolment ogħla minn dak fi Franza kontinentali, bil-prezzijiet finali jkunu EUR 0,10 għal kull litru ogħla minn dawk tal-kontinent.
            
         
               (3)
            
            
               Billi titnaqqas it-taxxa fuq il-petrol bla ċomb li jkollhom iġarrbu l-konsumaturi f’Korsika, il-konsumaturi kkonċernati se jitqiegħdu fuq livell iktar ugwali ma’ dawk li jgħixu fuq il-kontinent. Għalhekk il-miżura tirrispetta objettivi reġjonali u ta’ koeżjoni.
            
         
               (4)
            
            
               It-tnaqqis fit-taxxa ma jeċċedix dak li hu meħtieġ biex jittieħed kont tal-kost addizzjonali ta’ trasport u distribuzzjoni mġarrab mill-konsumaturi f’Korsika.
            
         
               (5)
            
            
               Il-livell finali ta’ tassazzjoni huwa konformi mar-rati minimi stabbiliti fid-Direttiva 2003/96/KE — attwalment EUR 359/1 000 litru (jew EUR 35,90/ettolitru). Dan jgħodd anki meta jittieħed kont ta’ awtorizzazzjoni mogħtija fid-Deċiżjoni ta’ Implimentazzjoni tal-Kunsill 2013/193/UE tat-22 ta’ April 2013 li tawtorizza lir-Repubblika Franċiża biex tapplika livelli differenzjati ta’ tassazzjoni fuq karburanti skont l-Artikolu 19 tad-Direttiva 2003/96/KE (3), għall-perjodu mill-1 ta’ Jannar 2013, anke jekk l-effetti ta’ dik id-Deċiżjonijkunu kkombinati ma’ dawk ta’ din id-Deċiżjoni.
            
         
               (6)
            
            
               Minħabba n-natura mbiegħda u insulari tad-dipartimenti li tapplika għalihom u l-fatt li t-tnaqqis fir-rata huwa moderat — li, barra min hekk, huwa għoli ferm meta mqabbel mal-livell minimu stipulat mid-Direttiva 2003/96/KE —, il-miżura mitluba mhux se twassal għall-ebda moviment speċifikament marbut mal-forniment ta’ karburant.
            
         
               (7)
            
            
               Konsegwentament, il-miżura hija aċċettabbli mill-aspett tal-funzjonament xieraq tas-suq intern u l-ħtieġa li tiġi żgurata l-kompetizzjoni ġusta u mhux inkompatibbli mal-politiki tal-Unjoni fl-oqsma ta’ saħħa, ambjent, enerġija u trasport.
            
         
               (8)
            
            
               Franza għandha għalhekk tiġi awtorizzata, skont l-Artikolu 19(2) tad-Direttiva 2003/96/KE, li tapplika rata mnaqqsa ta’ tassazzjoni għall-petrol bla ċomb użat bħala karburant u kkunsmat f’Korsika, sal-31 ta’ Diċembru 2018.
            
         
               (9)
            
            
               Isegwi mill-Artikolu 19(2) tad-Direttiva 2003/96/KE li kull awtorizzazzjoni mogħtija skont dak l-Artikolu jrid ikollha żmien strettament limitat.
            
         
               (10)
            
            
               Sabiex tipprovdi lid-dipartimenti kkonċernati b’livell suffiċjenti ta’ ċertezza, l-awtorizzazzjoni għandha tingħata għal perjodu ta’ sitt snin. Madankollu, bil-għan li ma jiġux preġudikati l-iżviluppi ġenerali futuri tal-qafas legali eżistenti, huwa xieraq li jiġi stipulat li, kieku l-Kunsill kellu, meta jkun qed jaġixxi skont l-Artikolu 113 tat-Trattat, jintroduċi sistema ġenerali mmodifikata għat-tassazzjoni ta’ prodotti tal-enerġija li għalihom ma tiġix adattata din l-awtorizzazzjoni, din id-Deċiżjoni tiskadi dakinhar li jidħlu fis-seħħ ir-regoli fuq dik is-sistema modifikata.
            
         
               (11)
            
            
               Irid jiġi żgurat li Franza tkun tista’ tapplika t-tnaqqis speċifiku li għalih tirrelata din id-Deċiżjoni mill-1 ta’ Jannar 2013, b’segwitu mingħajr interruzzjoni tal-arranġamenti preċedenti taħt id-Deċiżjoni 2007/880/KE. L-awtorizzazzjoni rikjesta għandha għaldaqstant tingħata b’effett mill-1 ta’ Jannar 2013.
            
         
               (12)
            
            
               Din id-Deċiżjoni hija bla ħsara għall-applikazzjoni tar-regoli tal-Unjoni dwar l-Għajnuna mill-istat,
            
         ADOTTA DIN ID-DEĊIŻJONI:
   Artikolu 1
   Franza hija b’dan awtorizzata li tapplika tnaqqis fir-rata ta’ tassazzjoni li ma jkunx ta’ aktar minn EUR 1 għal kull ettolitru għall-petrol bla ċomb użat bħala fjuwil tal-magni u kkunsmat fid-dipartimenti ta’ Korsika
   It-tnaqqis ma għandux imur lil hinn mill-ispejjeż addizzjonali ta’ trasport, ħażna u distribuzzjoni mġarrba fid-dipartimenti ta’ Korsika meta mqabbel ma’ dak fil-parti kontinentali ta’ Franza.
   Ir-rata mnaqqsa għandha tkun konformi mal-obbligi tad-Direttiva 2003/96/KE, b’mod partikolari r-rati minimi msemmija fl-Artikolu 7 tagħha.
   Artikolu 2
   Din id-Deċiżjoni għandha tieħu effett fil-jum tan-notifika tagħha.
   Hija għandha tapplika mill-1 ta’ Jannar 2013.
   Hija għandha tiskadi fil-31 ta’ Diċembru 2018.
   Madankollu, kieku l-Kunsill kellu, meta jkun qed jaġixxi skont l-Artikolu 113 tat-Trattat, jintroduċi sistema ġenerali mmodifikata għat-tassazzjoni ta’ prodotti ta’ enerġija li għalihom l-awtorizzazzjoni mogħtija skont l-Artikolu 1 ta’ din id-Direttiva ma tkunx ġiet addottata, din id-Deċiżjoni għandha tiskadi fil-jum li jiġu applikabbli r-regoli ta’ dik is-sistema mmodifikata.
   Artikolu 3
   Din id-Deċiżjoni hija indirizzata lir-Repubblika Franċiża.
   
      Magħmul fil-Lussemburgu, it-22 ta’ April 2013.
      
         
            Għall-Kunsill
         
         
            Il-President
         
         E. GILMORE
      
   
   
      (1)  ĠU L 283, 31.10.2003, p. 51.
   
      (2)  ĠU L 346, 29.12.2007, p. 15.
   
      (3)  Ara l-paġna 15 ta’ dan il-Ġurnal Uffiċjali.